b'\n_START_ARTICLE_\nMajahaldjad\n_START_SECTION_\nElukoht\n_START_PARAGRAPH_\nIgal majal on oma haldjas, keda majahaldjaks, koduhaldjaks, taluhaldjaks, hoonehaldjaks, majavarjajaks, majavaimuks, isegi majaperemeheks h\xc3\xbc\xc3\xbctakse. Majahaldjad asuvad k\xc3\xb5igis eluruumides, aga ka veskites, rehtetes ja isegi kirikutes.\n_START_SECTION_\nV\xc3\xa4limus\n_START_PARAGRAPH_\nMajahaldjas on maja kaitsevaim. Pahadele inimestele ta ei ilmu, headele teeb ta aga head ja kannab nende eest hoolt. Maja endise elanikuna tunneb ta k\xc3\xb5iki maja tarvitusi, annab h\xc3\xa4da-ajal head n\xc3\xb5u ja abi. Harva n\xc3\xa4itab ta ennast; kui n\xc3\xa4itab, siis kas vanamehe ehk naise n\xc3\xa4ol. Maja elaniku surma puhul n\xc3\xa4itab ta ennast tavaliselt. Tihti n\xc3\xa4hti teda ainult magades.\n_START_SECTION_\nLahkumine ja lepitamine\n_START_PARAGRAPH_\nKui majahaldja peale pahandatakse, siis lahkub ta majast, sest pahandust ta ei salli. T\xc3\xbclitsemine, riidlemine, s\xc3\xb5imamine, \xc3\xbclepea halb elu on haldjale nagu katkuks, mille eest ta p\xc3\xb5geneb. Pahandatakse haldjas \xc3\xa4ra, tuleb majale \xc3\xb5nnetust karta, sest haldjas maksab pahanduse eest k\xc3\xa4tte, olgu siis, et teda kuidagi viisi lepitatakse. Lepitamine s\xc3\xbcnnib enamasti ohvritega.\n_START_SECTION_\nOhverdamine\n_START_PARAGRAPH_\nOhverdatakse toiduaineid laudile ehk toapeale, aga ka jooki valatakse nurka maha. Ka \xc3\xb5lle ehk taari tegemisel ei unustatud majahaldjaid \xc3\xa4ra, valati neile m\xc3\xb5ni tilk nurka, senikui m\xc3\xa4rjukest majas leidus.\n_START_SECTION_\nRahvalood\n_START_PARAGRAPH_\nPalju lugusid majahaldjatest langeb \xc3\xbchte tondilugudega. Rahvas ei oska tavaliselt nende vahel mingit vahet teha, moondab palju enam liiga sagedasti k\xc3\xb5ik majavarjajad tigedateks tontideks.\n_START_SECTION_\nViruskundra\n_START_PARAGRAPH_\nV\xc3\xb5ru pool ja Setumaal tuntakse viruskundrat. Viruskundra asub tavaliselt ahju all, harvemini ahju peal ja parsil. Harva tuli ta oma peidupaigast n\xc3\xa4htavale, tihti kuuldi aga tema h\xc3\xa4\xc3\xa4lt. Ta nimega hirmutati lapsi. J\xc3\xb5uluks pandi talle ahju peale mingisugust toitu. Laste suust v\xc3\xa4lja langenud hambad visati viruskundra omaks ahju peale, \xc3\xb6eldes: \xe2\x80\x9eViruskundra, s\xc3\xa4h sulle luuhammas, anna mulle raudhammas!\xe2\x80\x9d_NEWLINE_Viruskundra tegi m\xc3\xb5nikord head pererahvale, kelle majas ta elas, tuues neile maja ahju alla ehk p\xc3\xb5randa alla maetud varandusedki v\xc3\xa4lja._NEWLINE_L\xc3\xa4hedases suguluses majahaldjatega on laevahaldjad.'